## Zakon o minimalnim mjerama zaštite u poslovanju s gotovim novcem i vrijednostima

### NN 173/2003 (31.10.2003.), Zakon o minimalnim mjerama zaštite u poslovanju s gotovim novcem i vrijednostima

# HRVATSKI SABOR

2502

Na teme­lju
članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O MINIMALNIM MJERAMA ZAŠTITE U POSLOVANJU S GOTOVIM NOVCEM I VRIJEDNOSTIMA

Proglašavam
Zakon o minimalnim mjerama zaštite u poslova­nju s gotovim novcem i
vrijednostima, koji je donio Hr­vat­ski sabor na sjednici 15. listopada 2003.

Broj: 01-081-03-3492/2
Zagreb, 21. listopada 2003.

Predsjednik
Republike Hrvatske
**Stjepan Mesić,** v. r.

## ZAKON

### O MINIMALNIM MJERAMA ZAŠTITE U POSLOVANJU S GOTOVIM NOVCEM I VRIJEDNOSTIMA

I.
UVODNE ODREDBE

Članak
1.

Svrha
ovoga Zakona je smanjenje rizika i povećanje zaštite osoba koje obavljaju
poslove s gotovim novcem i vrijednostima.

II.
OSNOVNE ODREDBE

Članak 2.

Ovim se Zakonom uređuje:

1. minimalni sigurnosni uvjeti zaštite osoba, novca i
vrijednosti za pravne i fizičke osobe koje posluju gotovim novcem i
vrijednostima (u nastavku teksta: novčarske institucije),

2. načini prikupljanja, čuvanja i korištenja podataka
pribavljenih primjenom tehničkih sigurnosnih sredstava,

3. nadzor njegove provedbe.

Članak 3.

(1) Novčarske institucije u smislu ovoga Zakona su:
banke, stambene štedionice, štedno-kreditne zadruge, mjenjačnice, kladionice,
Hrvatska lutrija, Financijska agencija (FINA), Hrvatska pošta i Hrvatska
narodna banka.

(2) Gotovim novcem u smislu ovoga Zakona smatraju se:
domaće i strane novčanice i domaći i strani kovani novac.

(3) Vrijednostima u smislu ovoga Zakona smatraju se i
plemenite kovanice, kovani novac i predmeti izrađeni od plemenitih kovina,
vrijednosni papiri, drago kamenje.

Članak 4.

(1) Minimalni sigurnosni uvjeti zaštite osoba, novca
i vrijednosti ostvaruju se:

1. odgovarajućim sustavima tehničke zaštite,

2. tjelesnom zaštitom,

3. zajedničkom primjenom tjelesne zaštite i sustava
tehničke zaštite.

(2) Tjelesnu zaštitu osoba, gotova novca i
vrijednosti obavljaju trgovačka društva, obrtnici i unutarnje čuvarske službe
novčarskih institucija, koje imaju odobrenje za obavljanje poslova privatne
zaštite propisane posebnim zakonom.

(3)  Svi
uređaji i oprema koji se koriste u zaštiti osoba i novca u poslovanju gotovim
novcem i vrijednostima, moraju odgovarati hrvatskim normama. U nedostatku
hrvatskih normi moraju odgovarati europskim normama (EN), a u slučaju
nepostojanja prethodnih moraju odgovarati međunarodnim normama (IEC, ISO),
odnosno drugim specijaliziranim normama i prihvaćenim pravilima struke.

III.
KATEGORIZACIJA NOVČARSKIH INSTITUCIJA I NAČIN OSTVARIVANJA MINIMALNIH UVJETA
ZAŠTITE

Članak
5.

Novčarske
institucije, njihove poslovne jedinice i poslovna mjesta, radi ostvarivanja
minimalnih sigurnosnih uvjeta zaštite, svrstavaju se u sljedeće kategorije:

I. kategorija – Hrvatska narodna banka, poslovnice
FINA-e, banke, stambene štedionice, poštanski uredi Hrvatskih pošta,

II. kategorija – mjenjačnice, poslovnice Hrvatske
lutrije, kladionice, štedno-kreditne zadruge,

III. kategorija – bankomati.

Članak 6.

Minimalni sigurnosni uvjeti zaštite osoba, novca i
vrijednosti novčarskih institucija iz članka 3. ovoga Zakona, ostvaruju se u
objektima u kojima se odvija poslovanje gotovim novcem i vrijednostima,
prilikom poduzimanja radnji vezanih za prijevoz i tijekom prijevoza gotova
novca i vrijednosti te prilikom prijenosa gotova novca i vrijednosti.

Članak 7.

(1) Novčarske institucije štite se primjenom
sljedećih minimalnih sigurnosnih uvjeta zaštite:

1. protuprovalnog sustava sa centraliziranom dojavom
i nadzorom alarma,

2. protuprepadnog sustava sa centraliziranom dojavom
i nad­zorom alarma,

3. neprekidnog videonadzora s mogućnošću
pohranjivanja video zapisa,

4. tjelesne zaštite.

(2) Minimalni sigurnosni uvjeti zaštite iz stavka 1.
ovoga članka utvrđuju se na temelju prosudbe ugroženosti koju izrađuje
ovlašteno trgovačko društvo ili obrtnici za obavljanje poslova privatne
zaštite.

(3) Novčarske institucije dužne su donijeti opći akt
s kojim će propisati primjenu minimalnih sigurnosnih uvjeta zaštite iz stavka
1. ovoga članka.

Članak 8.

(1) Novčarske institucije I. kategorije dužne su u
objektima u kojima posluju, osigurati minimalne sigurnosne uvjete zaštite iz
članka 7. stavka 1. podstavka 1., 2. i 3. ovoga Zakona.

(2) Novčarske institucije II. kategorije dužne su
osigurati minimalne sigurnosne uvjete zaštite iz članka 7. stavka 1. pod­stav­ka
1. i 2. ovoga Zakona.

(3) Novčarske institucije II. kategorije mogu umjesto
protuprovalnog i protuprepadnog sustava iz članka 7. stavka 1. podstavka 1. i
2., instalirati neprekidan videonadzor s mogućnošću pohranjivanja videozapisa
sukladno članku 7. stavku 1. podstavku 3. ovoga Zakona.

Članak 9.

(1) Za centralne trezore novčarske institucije moraju
primjenjivati naprekidan kombinirani oblik zaštite sukladno članku 4. stavku 1.
podstavku 3. ovoga Zakona.

(2) Za trezore novčarske institucije moraju
primjenjivati naprekidan oblik zaštite sukladno članku 4. stavku 1. podstavku
1. ovoga Zakona.

(3) Uplatno–isplatno mjesto novčarskih institucija
mora biti zaštićeno protuprepadnim sustavom sukladno članku 7. stavku 1.
podstavku 2. ovoga Zakona.

Članak 10.

Novčarske institucije koje promet gotovim novcem
obavljaju bankomatima (III. kategorija) dužne su osigurati sljedeće minimalne
sigurnosne uvjete zaštite:

1. instalirati neprekidni nadzor komunikacijske veze
bankomata s dojavnim centrom,

2. instalirati alarm otvorenih vrata trezorskog
dijela bankomata.

IV.
PRIJEVOZ I PRIJENOS GOTOVA NOVCA I VRIJEDNOSTI

Članak
11.

(1)
Prijevoz gotova novca i vrijednosti novčarske institucije dužne su obavljati
oklopljenim vozilom trgovačkog društva, obrtnika ili unutarnje čuvarske službe
na način i pod uvjetima uređenim posebnim propisom.

(2) Visinu minimalnog iznosa gotova novca i
vrijednosti koji se obvezno prijevozi oklopljenim vozilom iz stavka 1. ovoga
članka, propisuje ministar unutarnjih poslova posebnim aktom.

(3) Iznimno od stavka 1. ovoga članka, prijevoz
manjih iznosa gotova novca i vrijednosti, može se obavljati i vozilima
unutarnje čuvarske službe u kojima je ugrađena sigurnosna kasa-ormar i ugrađen
telekomunikacijski mobilni uređaj (GPS sustav za satelitsko praćenje).

(4) Visinu iznosa gotova novca i vrijednosti koji se
može prevoziti na način opisan u stavku 3. ovoga članka, na zahtjev novčarske
institucije, odredit će ministar unutarnjih poslova rješenjem.

Članak 12.

(1) Prijenos gotova novca i vrijednosti novčarske
institucije su dužne obavljati u spremniku za prijenos gotova novca i
vrijednosti i osigurati pratnju ili zaštitu s najmanje jednim ovlaštenim
zaštitaromtrgovačkog društva ili obrtnika koji obavljaju poslove
privatne zaštite ili unutarnje čuvarske službe.

(2) Spremnik za prijenos novca i vrijednosti, iz
stavka 1. ovoga članka i način njegova korištenja moraju ispunjavati uvjete
uređene posebnim propisima.

Članak 13.

(1) Iznimno od članka 12. ovoga Zakona, za zaštitu u
prijenosu manjih iznosa gotova novca i vrijednosti, kojeg obavlja poštar ili
teklić, obvezna je primjena sustava za dojavu prepada ili elektrokemijskog
uređaja alarma.

 (2) Visinu
iznosa gotova novca i vrijednosti koji se može prenositi na način opisan u
stavku 1. ovoga članka, na zahtjev novčarske institucije odredit će ministar
unutarnjih poslova rješenjem.

V.
ČUVANJE I RASPOLAGANJE PODACIMA PRIBAVLJANIH TEHNIČKIM SREDSTVIMA ZAŠTITE

Članak
14.

(1)
Novčarske institucije iz članka 3. ovoga Zakona dužne su sve podatke
pribavljene sredstvima tehničke zaštite sačuvati najmanje 168 sati na mediju na
kojem su pohranjeni, a na pisani zahtjev nadležnog tijela za provođenje
kaznenog progona, radi korištenja u kaznenom ili prekršajnom postupku, dužne su
ih predati bez naknade.

(2)
Novčarske institucije imaju pravo na naknadu nastalih troškova kada podatke,
pribavljene sredstvima tehničke zaštite, zatraže pravne ili fizičke osobe radi
poduzimanja kaznenog progona po prijedlogu ili privatnoj tužbi.

(3)
Novčarske institucije prilikom prikupljanja, pohranjivanja i čuvanja podataka
iz stavka 1. ovoga članka, dužne su zaštititi osobne podatke sukladno odredbama
posebnog zakona.

VI.
NADZOR

Članak
15.

(1)
Inspekcijski nadzor nad provedbom ovoga Zakona i propisa donesenih na temelju
ovoga Zakona provode službenici za nadzor djelatnosti privatne zaštite
Ministarstva unutarnjih poslova (u nastavku teksta: inspektori).

(2)
Prilikom obavljanja nadzora iz stavka 1. ovoga članka kada postoje opravdani
sigurnosni razlozi, inspektori mogu koristiti pomoć policijskih službenika.

(3)
Inspektori iz stavka 1. ovoga članka službenom iskaznicom dokazuju svoje službeno
svojstvo, identitet i ovlasti.

Članak
16.

 (1) U skladu s ovim Zakonom i propisima
donesenim na temelju ovoga Zakona inspektori su u obavljanju nadzora ovlašteni:

1. provjeravati i utvrđivati identitet fizičkih osoba
i odgovornih osoba novčarskih institucija koje u svojoj djelatnosti posluju
gotovim novcem i vrijednostima te istovjetnost predmeta koji su vezani uz
minimalne uvjete zaštite osoba i novca,

2. pozivati osobe iz točke 1. stavka 1. ovoga članka
radi davanja obavijesti o činjenicama i okolnostima značajnima za utvrđivanje
ispunjavanja minimalnih uvjeta zaštite osoba, novca i vrijednosti pri
raspolaganju gotovim novcem i vrijednostima i postizanja svrhe nadzora,

3. privremeno oduzeti predmet ako okolnosti upućuju
na to da je vezan za počinjenje prekršaja, ili ako može poslužiti kao dokaz u
postupcima koji se provode nakon inspekcijskog nadzora,

4. pregledati objekte, dokumentaciju, prometna
sredstva i predmete koji su u vezi s provođenjem minimalnih uvjeta zaštite
osoba, novca i vrijednosti kada postoje osnovane sumnje da je počinjen prekršaj
te je potrebno utvrditi ili razjasniti činjenice,

5. obavljati i druge radnje u skladu s inspekcijskim
nadzorom.

(2) Nadzirane novčarske institucije koje moraju
zadovoljiti minimalne sigurnosne uvjete zaštite osoba, novca i vrijednosti
prema ovom Zakonu, dužne su omogućiti inspektorima obav­ljanje inspekcijskog
nadzora, te im dati na uvid traženu dokumentaciju i pružiti potrebne podatke i
obavijesti.

VII.
KAZNENE ODREDBE

Članak
17.

(1)
Novčanom kaznom od 2.000,00 do 30.000,00 kuna kaznit će se za prekršaj pravna
osoba:

1. koja
ne instalira protuprovalni i protuprepadni sustav te neprekidni video nadzor s
mogućnošću pohranjivanja videozapisa, u objektima u kojima posluje gotovim
novcem i vrijednostima (članak 8. stavak 1. i 2.),

2. koja ne instalira protuprovalni i protuprepadni sustav
zaštite ili alternativno ne koriste instalirani neprekidni videonadzor s
mogućnošću pohranjivanja videozapisa, u objektima u kojima posluje gotovim
novcem i vrijednostima (članak 8. stavak 3.),

3. koja za centralne trezore i trezore ne posjeduje
neprekidan kombinirani oblik zaštite (članak 9. stavak 1. i 2.),

4. koja ne zaštiti uplatno-isplatno mjesto
protuprepadnim sustavom (članak 9. stavak 3.),

5. koja ne instalira propisane alarme pri poslovanju
gotovim novcem s bankomatima (članak 10. stavak 1.),

6. koja prijevoz gotova novca i vrijednosti ne
obavlja oklopljenim vozilom trgovačkog društva ili obrtnika koji obavljaju
poslove privatne zaštite ili unutarnje čuvarske službe ili koja prijevoz manjih
iznosa gotova novca i vrijednosti obavlja vozilima unutarnje čuvarske službe u
kojima je ugrađena sigurnosna kasa-ormar i ugrađen mobilni uređaj (GPS sustav
za satelitsko praćenje) (članak 11. stavak 1. i 3.),

7. koja
prilikom prijenosa gotova novca i vrijednosti ne koristi propisan spremnik za
prijenos novca i vrijednosti i koja gotovi novac i vrijednosti prenosi bez
osiguranja pratnje zaštitara trgovačkog društva ili obrtnika koji obavljaju
poslove privatne zaštite ili unutarnje čuvarske službe (članak 12. stavak 1.),

8. koja
koristi spremnik za prijenos gotova novca i vrijednosti koji ne ispunjava
propisane uvjete, koji je tijekom prijenosa mehanički vezan za osobu koja ga
prenosi te koji je sa sadržajem teži od 15 kilograma (članak 12. stavak 2.),

9. koja
ne primjeni elektrokemijski uređaj s djelovanjem zvuka i boje (članak 13.
stavak 1.),

10.
koja podatke pribavljene sredstvima tehničke zaštite ne sačuva i pohrani s
propisanim rokom te na zahtjev nadležnog tijela i fizičke osobe ne preda
navedene podatke radi korištenja u kaznenom ili prekršajnom postupku (članak
14. stavak 1.),

11.
koja prilikom prikupljanja, pohranjivanja i čuvanja podataka ne zaštiti osobne
podatke sukladno odredbama posebnoga zakona (članak 14. stavak 3.),

12.
koja ne omogući nadležnim inspektorima obavljanje inspekcijskog nadzora ili im
ne da na uvid traženu dokumentaciju te ne pruži potrebne podatke i obavijesti
(članak 16. stavak 2.).

(2) Za
prekršaj iz stavka 1. ovoga članka, novčanom kaznom u iznosu od 2.000,00 do
10.000,00 kuna kaznit će se i odgovorna osoba u pravnoj osobi.

Članak
18.

Novčanom
kaznom u iznosu od 2.000,00 do 10.000,00 kuna kaznit će se za prekršaj fizička
osoba:

1. koja
ne instalira protuprovalni i protuprepadni sustav zaštite ili alternativno ne
koristi instalirani neprekidni videonadzor s mogućnošću pohranjivanja
videozapisa, u objektima u kojima posluju gotovim novcem i vrijednostima
(članak 8. stavak 1. i 2.),

2. koja ne zaštiti uplatno-isplatno mjesto
protuprepadnim sus­ta­vom (članak 9. stavak 3.),

3. koja prijevoz gotova novca i vrijednosti ne
obavlja oklopljenim vozilom trgovačkog društva ili obrtnika koji obavljaju
poslove privatne zaštite ili unutarnje čuvarske službe, ili pri prijevozu
manjih iznosa gotova novca i vrijednosti ne obavlja vozilima unutarnje čuvarske
službe u kojima je ugrađena sigurnosna kasa-ormar i ugrađen mobilni uređaj (GPS
sustav za satelitsko praćenje) (članak 11. stavak 1. i 2.),

4. koja prilikom prijenosa gotova novca i vrijednosti
ne koristi propisan spremnik za prijenos novca i vrijednosti i koja gotovi
novac i vrijednost prenosi bez osiguranja pratnje zaštitara trgovačkog društva
ili obrtnika koji obavljaju poslove privatne zaštite ili unutarnje čuvarske službe
(članak 12. stavak 1.),

5. koja koristi spremnik za prijenos gotova novca i
vrijednosti koji ne ispunjava propisane uvjete, koji je tijekom prijenosa
mehanički vezan za osobu koja ga prenosi te koji je sa sadržajem teži od 15
kilograma (članak 12. stavak 2. i 3.),

6. koja pri prijenosu iznosa gotova novca do
150.000,00 kuna teklićem za zaštitu ne primjenjuje elektrokemijski uređaj s
djelovanjem zvuka i boje (članak 13. stavak 1.),

7. koja
podatke pribavljene sredstvima tehničke zaštite ne sačuva i pohrani s
propisanim rokom te na zahtjev nadležnog tijela i fizičke osobe ne preda
navedene podatake radi korištenja u kaznenom postupku (članak 14. stavak 1.),

8. koja
prilikom prikupljanja, pohranjivanja i čuvanja podataka ne zaštiti osobne
podatke sukladno odredbama posebnog zakona (članak 14. stavak 3.),

9. koja
ne omogući nadležnim inspektorima obavljanje inspekcijskog nadzora ili im ne da
na uvid traženu dokumentaciju te ne pruži potrebne podatke i obavijesti (članak
16. stavak 2.).

VIII.
DONOŠENJE PROVEDBENIH PROPISA

Članak
19.

Ministar
unutarnjih poslova u roku 6 mjeseci od dana stupanja na snagu ovoga Zakona,
donijet će poseban akt o visini minimalnog iznosa gotova novca i vrijednosti
koji se obvezno prevoze u oklopljenom vozilu (članak 11. stavak 2.).

IX.
PRIJELAZNE I ZAVRŠNE ODREDBE

Članak
20.

Novčarske
institucije iz članka 3. ovoga Zakona, koje posluju gotovim novcem i vrijednostima,
dužne su osigurati minimalne sigurnosne uvjete za zaštitu osoba, novca i
vrijednosti sukladno odredbama ovoga Zakona u roku godine dana od dana njegova
stupanja na snagu.

Članak
21.

Ovaj
Zakon stupa na snagu osmoga dana od dana objave u »Narodnim novinama.«

Klasa:
450-08/03-01/01
Zagreb, 15. listopada 2003.

HRVATSKI SABOR

Predsjednik
Hrvatskoga sabora
 **Zlatko Tomčić,** v. r.

Zakon, NN 173/2003-2502